stanford-oval/wikipedia huggingface dataset:
יופ דרוואל
קריירה כמאמן > נבחרת גרמניה המערבית

בשנת 1970 מונה דרוואל כעוזר מאמן נבחרת גרמניה המערבית במקומו של אודו לאטק, כאשר המאמן הראשי של הנבחרת היה הלמוט שן. בשנת 1972 הדריך דרוואל את נבחרת גרמניה המערבית האולימפית באולימפיאדת מינכן, ועל אף הצגות מרשימות ומאזן שערים 13-0 בשלושה משחקים בשלב הבתים, נעצרה הנבחרת של דרוואל ברבע הגמר, באולימפיאדה שנערכה על אדמת גרמניה המערבית. דרוואל המשיך להיות העוזר של הלמוט שן בנבחרת גרמניה המערבית, עד לפרישתו של שן לאחר מונדיאל 1978, בו הודחה גרמניה המערבית לאחר שלב הבתים השני. לאחר המונדיאל, מונה דרוואל לתפקיד מאמן נבחרת גרמניה המערבית, לאחר שגבר על המועמדים אריך ריבק והלמוט בנטהאוס.
הטורניר הראשון בו השתתפה נבחרת גרמניה המערבית בהדרכתו של דרוואל היה יורו 1980. דרוואל הדריך את הנבחרת לזכייה בטורניר זה, לאחר ניצחון 2-1 בגמר על נבחרת בלגיה, כאשר גרמניה המערבית הציגה כדורגל התקפי בניצוחם של הורסט רובש וקלאוס אלופס. הציפיות היו גבוהות מהנבחרת של דרוואל לקראת מונדיאל 1982. דרוואל הבטיח לקראת משחק הפתיחה של גרמניה המערבית מול נבחרת אלג'יריה, שאם הנבחרת לא תנצח את אלג'יריה, הוא ייקח את הרכבת הראשונה הביתה. גרמניה המערבית אכן הפסידה לאלג'יריה 2-1 במשחק זה, אך דרוואל לא מימש את הבטחתו ונשאר לאמן את הנבחרת גם בהמשך הטורניר, כאשר את שלב הבתים סיימה גרמניה המערבית עם ניצחון על נבחרת צ'ילה, וניצחון בתוצאה 1-0 על נבחרת אוסטריה, משחק שלימים כונה "הבושה של חיחון", על שם העיר בה נערך המשחק, שכן תוצאה מדויקת זו הייתה היחידה שבה שתי הנבחרות היו עולות יחדיו לרבע הגמר, מה שאמנם קרה, ואלג'יריה הודחה מהמונדיאל. בהמשך, גרמניה המערבית עברה את שלב הבתים השני, ובחצי הגמר ניצחה את נבחרת צרפת לאחר שחזרה מפיגור 3-1 ל-3-3 וניצחון בבעיטות הכרעה, והפסידה בגמר מונדיאל 1982 3-1 לנבחרת איטליה. עם זאת, דרוואל זכה לביקורות חיוביות על טורניר זה, בו כוכביה הגדולים של הנבחרת היו קרל היינץ רומניגה ופול ברייטנר. דרוואל, שזכה לאמון רב בגרמניה בגין הישגיו הקודמים, המשיך לאמן את הנבחרת גם ביורו 1984, בו נחשבה גרמניה המערבית לאחת מהפייבוריטיות לזכייה בתואר. עם זאת, גרמניה המערבית כשלה בטורניר זה, והודחה בשלב הבתים. לאחר הדחה זו, החלו ביקורות נוקבות בגרמניה המערבית נגד דרוואל, הפופולריות שלו דעכה משמעותית, והוא ספג נאצות רבות מעוברי אורח ברחוב. בגין זאת, דרוואל אולץ להתפטר מהנבחרת, והוחלף בפרנץ בקנבאואר.
קריירה כמאמן > גלאטסראיי

לאחר עזיבתו את נבחרת גרמניה המערבית, קיבל דרוואל הצעות רבות לאמן קבוצות שונות בבונדסליגה, אך דחה את כולן, ולהפתעת רבים בחר לאמן דווקא בגלאטסראיי הטורקית, כאשר באותה תקופה, הכדורגל הטורקי לא זכה לעדנה לה הוא זוכה בימינו, והליגה הטורקית נחשבה לחלשה במיוחד. דרוואל נחשב אחד הגורמים העיקריים לפריחה של הכדורגל הטורקי ולשינוי התפיסה כלפיו, ונחשב בעיני רבים כמחייה הכדורגל הטורקי. דרוואל זכה עם גלאטסראיי באליפות אחת ובגביע אחד, והכניס לטורקיה שיטות אימון וטקטיקות מתקדמות, שלא היו מוכרות שם קודם. השפעתו של דרוואל על הכדורגל הטורקי נחשבת כה חזקה, במיוחד לאור הסיבה שפתיח טרים ומוסטפא דניזלי, שניים מהמאמנים החשובים ביותר בכדורגל הטורקי בעשורים האחרונים, השתלמו אצל דרוואל ולמדו אצלו את רזי האימון, ואחר כך טענו שהשפיע עליהם מאוד. בשנת 1987 עזב דרוואל את גלאטסראיי, לאחר שזכה עמה באליפות, הראשונה של המועדון מאז 1973. על אף ספקולציות כי הוא יאמן את נבחרת טורקיה, דרוואל בחר לחזור לגרמניה ולפרוש לחלוטין מאימון. לאחר עזיבתו, גלאטסראיי הפכה לכוח עולה בכדורגל האירופי, כאשר הגיעה לחצי גמר גביע אירופה לאלופות בעונת 1988/89, ובשנת 2000 זכתה הן בגביע אופ"א והן בסופר קאפ האירופי. כהונתו של דרוואל בגלאטסראיי אף שיפרה משמעותית את יחסי גרמניה-טורקיה, כאשר דרוואל זכה בתואר דוקטור לשם כבוד מטעם אוניברסיטת האצ'טפה שבאנקרה ועיטור מסדר הכבוד של הרפובליקה הפדרלית של גרמניה.
שנותיו האחרונות

בשנת 1991 עבר דרוואל התקף לב. ביוני 2007 עבר התקף לב נוסף, ונפטר בזנקט אינגברט.
לאחר מותו, מועדון הכדורגל גלאטסראיי קרא על שמו את מתקן האימונים.
יורם קורן

| --- | --- |

 לידה:  1 באוגוסט 1938 (בן 86) אחוזת בית, פלשתינה (א"י) 
 מקום לימודים:  הטכניון – מכון טכנולוגי לישראל 
 מוסדות:  אוניברסיטת מישיגן 
 פרסים והוקרה:  עמית IEEE 
 
יורם קורן (נולד ב-1 באוגוסט 1938) הוא פרופסור מחקר אורח בפקולטה להנדסת מכונות בטכניון ופרופסור אמריטוס בפקולטה להנדסת מכונות באוניברסיטת מישיגן, אן ארבור, בארצות הברית. פרופסור קורן הוא עמית של ארבע ארגונים: IEEE, ASME, SME, CIRP.
ביוגרפיה

קורן נולד וגדל בתל אביב. הוא למד בבית ספר העממי "השחר" ובתיכון עירוני א' בתל אביב. את שירותו בצה"ל עשה בחיל האויר כטכנאי אלקטרוניקה, ועסק בתיקון מכשירי קשר וניווט במטוסים. לאחר מכן המשיך לשרת בקבע.
בין השנים 1961–1965 למד קורן לתואר ראשון בטכניון במחלקה להנדסת חשמל, מגמת אלקטרוניקה, והמשיך שם לתואר שני.
את לימודי הדוקטורט עשה קורן בפקולטה להנדסת מכונות בהנחיית אהוד לנץ, אותם סיים בינואר 1971.
בפברואר 1971 מונה קורן למרצה בפקולטה להנדסת מכונות, קודם לדרגת מרצה בכיר (1975–1980), ולאחר מכן קיבל מינוי לדרגת פרופסור חבר (1980–1985).
בינואר 1986 עבר קורן לאוניברסיטת מישיגן, שם כיהן כפרופסור מן המניין בפקולטה להנדסת מכונות, עד ליציאה לגמלאות בשנת 2014.
בשנת 2004 נבחר קורן לאקדמיה הלאומית להנדסה בארצות הברית (NAE), "עבור תרומות למדע, לחינוך וליישומים של מערכות ייצור עם קונפיגורציה הניתנת לשינויים, רובוטיקה, ובקרת מערכות ייצור".
החל משנת 2015 קורן הוא פרופסור מחקר אורח בטכניון.
הוא מכהן גם כפרופסור אמיריטוס מחלקה להנדסת מכונות באוניברסיטת מישיגן.
מחקר

מחקריו של קורן התמקדו ב-4 תחומים:
בקרה אוטומטית ובקרת CNC לייצור חלקים מדויקים עבור תעשיית המתכת ותעשיות אחרות.
רובוטיקה, בדגש על פיתוח אלגוריתמים להפעלת רובוטים ניידים בניווט עצמי, ושימוש באלגוריתמים בניווט כיסא גלגלים לנכים.
מערכות ייצור שניתנות לשינויים זולים ומהירים במבנן, על מנת להתאימן במהירות לצורכי השוק העדכנים.
תכנון מערכת תעשייתית לייצור מוצרים אינדיבידואלים במחיר מוזל. לדוגמה: מזרקת מים שתוכננה על ידי הצרכן.
מחקר > בטכניון

משנת 1971 עסק קורן בפיתוח אלגוריתמים עבור מערכת בקרת מחשוב דיגיטלית אוטומטית לייצור חלקים מדויקים עבור תעשיות מתכת. קורן היה הראשון בעולם שפיתח בקרת מחשב אדפטיבית למערכת דיגיטלית לכרסומת (1973) ולמחרטה (1978).
בשנת 1979 החל קורן במחקר בתחום הרובוטיקה בטכניון. לצורכי המחקר החליטה הנהלת הטכניון להקים מעבדה לרובוטיקה. לצורך מימון הבנייה, הוחלט לאסוף תרומות בפלורידה, ארצות הברית. במהלך שנת שבתון בשנת 1980, שהה קורן בארצות הברית, שם הוא נתן מספר הרצאות בפלורידה עבור התורמים על חשיבות מחקר הרובוטיקה לישראל. תוך שנה נאספו מיליון דולר.
בשנת 1982 הוקמה המעבדה לרובוטיקה בפקולטה להנדסת מכונות בטכניון. קורן התמנה לראש המעבדה לרובוטיקה.
אחד מהפרויקטים שפותחו במעבדה היה רובוט סיעודי, שנועד לסייע לחולה בזמן האשפוז ולהקל על הצוות של בית החולים.
מחקר > באוניברסיטת מישיגן

בזמן שהותו באוניברסיטת מישיגן, המחקר של קורן התמקד בשני מישורים:
כתיבת אלגוריתמים פורצי דרך העוסקים בהנעה של רובוטים ניידים בסביבה עם מכשולים. הוא כתב מספר מאמרים המסבירים את אלגוריתם ההפעלה ורשם שני פטנטים הקשורים להנעה של רובוטים בין מכשולים.
יצירת מערכות ייצור עם קונפיגורציה משתנה (אנ') ופיתוח הבסיס המדעי שלהן.
מחקר > באוניברסיטת מישיגן > רובוטיקה

בשנת 1987 פיתח קורן יחד עם יוהאן בורנשטיין את הרובוט הנייד "כרמל" (CARMEL), שנע באמצעות גלגלים ותוכנן כך, שהוא יוכל לנוע בסביבה עם מכשולים בלתי צפויים. הרובוט פותח לצורכי סיוע בתחזוקה של כורים גרעיניים. ב-1988 צוות של CNN הגיע למעבדה במישיגן כדי לראיין את קורן. בראיון של 3 דקות CNN הדגים את הביצועים של הרובוט כרמל. בשנת-1992 האגודה האמריקאית לאינטליגנציה מלאכותית בדקה 10 רובוטים ניידים והרובוט כרמל הגיע למקום ראשון.
בשנת 1991 קיבל קורן מענק של 220,000 דולר מהקרן הלאומית האמריקאית למדע לפיתוח רובוט נחש מכני, שנע אוטונומית בין מכשולים בעזרת חיישנים. קורן, יחד עם הסטודנט שלו ינסונג שן, פיתח רובוט נחש בעל שש חוליות ו"ראש" עם מצלמה מותקנת. האלגוריתמים שפותחו בזמן המחקר אפשרו לנחש לעקוף מכשולים בלתי צפויים בשטח.
מחקר > באוניברסיטת מישיגן > מערכות ייצור עם קונפיגורציה משתנה

בשנת 1995 הגיש קורן הצעת מחקר לאקדמיה הלאומית למדעים לפיתוח מערכת ייצור מסוג חדש, שבה התפוקה של המערכת ניתנת לשינויים מהירים כדי להתאימה לדרישות השוק. מתוך 186 הצעות מחקר שהוגשו, התקבלו 4 בלבד. ההצעה של קורן להקמת מרכז מחקר למערכות ייצור עם קונפיגורציה משתנה זכתה במימון של 32.5 מיליון דולר לתקופה של 11 שנים (1996 עד 2007).
המרכז לפיתוח מערכות ייצור עם קונפיגורציה משתנה (RMS) קיבל מענק כספי מיצרני כלי רכב (ג'נרל מוטורס, קטרפילר, קרייזלר ופורד), חברות תעופה (בואינג) ועוד כ-25 חברות קטנות של ספקים לחברות אלה. סך הכל, מרכז המחקר של RMS קיבל מענקי מחקר בסך 47 מיליון דולר בין השנים 1996–2011. המרכז פיתח את הבסיס המדעי של RMS, וארכיטקטורה חדשה של מערכת הייצור. מכונות חדשות הותקנו בבתי-חרושת ונכתבה תוכנה חדשה שעוזרת למימוש RMS בבתי חרושת. קורן ניהל את המרכז ERC-RMS בין השנים 1996–2010.
תלמידיו

תחת הנחייתו סיימו לימודי דוקטורט 33 סטודנטים: 6 סטודנטים בטכניון ו-27 סטודנטים באוניברסיטת מישיגן.
בין תלמידיו של קורן נמנים:
משה שפיטלני – כיהן כדיקן של בית הספר ללימודי מוסמכים בטכניון בין השנים 2006–2011.
משה שהם – כיהן כפרופסור לרובוטיקה בפקולטה להנדסת מכונות בטכניון, וייסד את חברת מזור רובוטיקה, שמוצר הדגל שלה הייתה מערכת הנחיה רובוטית לניתוחי עמוד השדרה.
שרגא שובל – דיקן הפקולטה להנדסה באוניברסיטת אריאל.
יוהאן בורנשטיין – פרופסור מחקר באוניברסיטת מישיגן.
פרסומים

לאורך הקריירה שלו, פרופסור קורן פרסם 340 מאמרים אקדמיים והוציא לאור ארבעה ספרים:
Koren, Y.; Ben-Uri, J. (1978). Numerical Control of Machine Tools. Khanna Publishers.
Koren, Yoram (1983). Computer control of manufacturing systems. New York: McGraw-Hill. ISBN 978-0070353411.
Koren, Yoram (1985). Robotics for engineers. New York: McGraw-Hill. ISBN 978-0070353992. (This book was also translated by the publisher to Japanese and French)
Koren, Yoram (2010). The Global Manufacturing Revolution: Product-Process-Business Integration and Reconfigurable Systems (1st ed.). New York, NY: Wiley. ISBN 978-0-470-92080-0. (This book was also translated to Chinese).
פטנטים

פרופסור קורן רשם 14 פטנטים בארצות הברית בנושא אלגוריתמים לרובוטים ניידים, ביניהם: פטנט על רובוט מתנפח (עליו קיבל פרס עירית חיפה), שני פטנטים בתחום CNC, ו-7 פטנטים בתחום RMS.
פרסים ותוארי כבוד

1984 – פרס על ספר לימוד שניתן על-ידי איגוד SME עבור הספר Computer Control of Manufactory System
1985 – פרס דורי של עיריית חיפה עבור הספר Robotics For Engineers
1993 – פרס דורי של עיריית חיפה עבור ההמצאה ״רובוט מתנפח״, בשיתוף עם פרופסורים גרוסמן ושוהם
1999 –	פרס אנור של איגוד ASME עבור פיתוח טכנולוגית ייצור חדשה
2004 – פרס יפני על שם הידו הנפוסה להמצאה פורצת-דרך באוטומציה
2004 – חבר האקדמיה הלאומית להנדסה של ארצות הברית
2006 – מדליה להנדסת ייצור על שם מרצ׳נט שניתן על-ידי איגודים ASME ו SME
2007 – מדליית זהב של איגוד SME
2012 – פתיחה חגיגית של חדר-ישיבות על-שם יורם ואלינה קורן באוניברסיטת מישיגן
2015 – תואר כבוד של איגוד SME
חיים אישיים

יורם קורן נשוי לאלינה (בעלת תואר שני בספרות מאוניברסיטת חיפה). אלינה לימדה בנהלל, בטכניון, במדרשת רופין ובאוניברסיטת חיפה. בארצות הברית היא הייתה מרצה לעברית באוניברסיטת מישיגן. לזוג נולדו שני ילדים, שלומי ואסתר.
הערות שוליים

↑  Yoram Koren, "Numerical Control of a Lathe", IEEE Transactions on Industry & Gen Applications IGA-6(2): p. 179, 1970
↑  Curriculum Vitae Ehud Lenz.
↑  Yoram Koren NAE Website
↑  Yoram Koren Technion
↑  Yoram KorenMechanical Engineering	University of Michigan
↑  Yoram Koren Primafila Senior Editor Leane Clifton
↑  B.M. Einav: The Golem and How to control ‘them. Technion Magazine Vol. XVIII No.2. p. 4. 1983
↑  Borenstein, Y. Koren: A mobile platform for nursing robots IEEE Transactions on Industrial Electronics, 158-165. 1985
↑  Y. Koren, J. Borenstein: Potential field methods and their inherent limitations for mobile robot navigation. Proceedings IEEE International conference on Robotics and Automation. Pp. 1398–1404, 1991
↑  Carmel Robot Youtube
↑  R. P, Bonasso, T.L. Dean: A Review of the First AAAI Robotics Competition. AAAI Technical Report FS-92-02, 1992
↑  NSF Award 9112717 Sensor-Based Control of a Mechanical Snake. Investigator: Yoram Koren. November 1991
↑  Y. Shan, Y. Koren: Design and Motion planning of a mechanical snake. IEEE Trans, Systems, man, cybernetics 23(4), 1091-1100. 1993.e
↑  NSF Award #9529125 Engineering Research Center for Reconfigurable Manufacturing Systems. Investigator: Yoram Koren. Initial date: July 25. 1996.
יורם קורן עם זרוע רובוטית במעבדת רובוטיקה בטכניון ינואר 1983
A snake robot created by prof. Yoram Koren 1992
דיאגרמה של מערכת עם קונפיגורציה משתנה של קורן. שורטטה על ידי רוד היל.
יחסי אוזבקיסטן–מלזיה

| יחסי אוזבקיסטן–מלזיה |
| --- | --- |
אוזבקיסטן: מלזיה


אוזבקיסטן: מלזיה
שטח (בקילומטר רבוע)
447,400: 329,847
אוכלוסייה
36,534,946: 35,663,114
תמ"ג (במיליוני דולרים)
90,889: 399,649
תמ"ג לנפש (בדולרים)
2,488: 11,206
משטר
דיקטטורה נשיאותית: פדרציה

בול דואר אוזבקי המציג צילום מפגש בין נשיא אוזבקיסטן אסלאם קרימוב ובין היאנג די-פרטואן אגונג (שלי מלזיה) טואנקו סייד סירג'ודין
יחסי אוזבקיסטן–מלזיה הם היחסים הדיפלומטיים שבין רפובליקת אוזבקיסטן לפדרציית מלזיה.
סקירה כללית

היחסים הדיפלומטיים הרשמיים בין המדינות כוננו בשנת 1992. שנה לאחר מכן, ב-1993, מלזיה פתחה את שגרירותה בטשקנט. מאז 1992, נשיא אוזבקיסטן ביקר כמה וכמה פעמים במלזיה כחלק ממסעותיו בחו"ל.
יחסים כלכליים

המדינות מקיימות שיתוף פעולה כלכלי נרחב:
בשנת 2016, שווי הסחורה שיוצא ממלזיה לאוזבקיסטן הגיעה לסך 103 מיליון דולר אמריקאי והיא כללה בעיקר מכונות חימום, שמן דקלים, ערכות קפה ותה, סבון ועוד. באותה שנה, שווי הסחורה שיוצאה מאוזבקיסטן למלזיה הגיעה לסך 1.19 מיליון דולר אמריקאי והיא כללה בעיקר דשנים, כותנה גולמית ופירות טרופים.
בשנת 2015, שווי הסחורה שיוצאה ממלזיה לאוזבקיסטן הגיעה לסך 95.5 מיליון דולר אמריקאי והיא כללה בעיקר מכונות חימום, שמן דקלים, שמן קוקוס, סבון, מרגרינה ועוד. באותה שנה שווי הסחורה שיוצאה מאוזבקיסטן למלזיה הגיעה לסך 6.23 מיליון דולר אמריקאי והיא כללה בעיקר קטניות מיובשות וכותנה גולמית.
ייצוג

מלזיה מיוצגת באוזבקיסטן על ידי שגרירות שהיא מחזיקה בטשקנט, בירת אוזבקיסטן.
אוזבקיסטן מיוצגת במלזיה על ידי שגרירות שהיא מחזיקה בקואלה לומפור, בירת מלזיה.
יחידת מפת"ח

| --- | --- |

תג היחידה
 פרטים
 כינוי:  יחידת מפת"ח
 מדינה:  ישראל ישראל
 שיוך:  צבא הגנה לישראל צבא הגנה לישראל  חיל הים הישראלי חיל הים הישראלי
 סוג:  יחידת מחקר ופיתוח
 אירועים ותאריכים
 תקופת הפעילות:  2019–הווה (כ־5 שנים)
 נתוני היחידה
 כוח אדם:  עתודאים, אקדמיזטורים, תוכניתנים, מגיני סייבר
 פיקוד
 יחידת אם:   מספן הציוד  חיל הים הישראלי
 דרגת המפקד:   אלוף-משנה
 מפקד נוכחי:  אל"ם ש'
 עיטורים
   פרס ביטחון ישראל (2023)
יחידת מפת"ח (מרכז פיתוח תוכנה ומחשוב) היא היחידה הטכנולוגית של זרוע הים הישראלי. היחידה היא הגוף המרכזי האחראי על מחקר, תכנון, פיתוח, יישום ושילוב מערכות עתירות תוכנה, עבור מוצבי החוף וכלל פלטפורמות הלחימה בזרוע. זהות משרתי היחידה אסורה בפרסום.
תפקידי היחידה

המרכז מהווה בית תוכנה למחקר ופיתוח למערכות שונות עבור המערך הלוחם בחיל הים (סטי"לים, צוללות, כלי בט"ש, מסוקים, מטוסים, לוחמה זעירה) ועבור תומכי הלחימה (המערך החופי, בסיס ההדרכה, מספני המטה), כולל:
מערכות לחימה מבצעיות, כגון מערכות שו"ב (שליטה ובקרה), מערכות תקשורת מבצעיות ומערכות לוחמה אלקטרונית.
מערכות סימולציה וסימולטורים.
מערכות מידע (הפעלת הכוח המבצעי, בניין הכוח, לוגיסטיקה, תהליכי רכש ופיננסים).
מערכות מחקר מודיעין ואבטחת מידע.
מבנה היחידה

ביחידה צוותי פיתוח עצמאיים וצוותי פיתוח בתעשייה העוסקים בפיתוח תוכנה בפרויקטים בחזית הטכנולוגיה.
היחידה מורכבת משבעה ענפים:
פיתוח תוכנה
סייבר
מערכות מידע
דיגיטל
שילובים
שת"פ
משו"ב
ענפי התוכנה והשילובים מורכבים מעתודאים בוגרי הנדסת מחשבים/מדמ"ח/הנדסת תוכנה/הנדסת מערכות מידע ובוגרי קורס תכנות אשר מובילים בחיל-הים את מחקר ופיתוח תוכנות מערכות הלחימה, השליטה והבקרה. עיקר עיסוקם הוא בתחומי הפיתוח, החל משלב ייזום הפיתוח של מערכת חדשה, דרך תכנון ארכיטקטורת תוכנת המערכת, ועד למחקר טכנולוגיות מתקדמות, קידוד, עיצוב, אינטגרציה ושילוב התוכנה במערך המבצעי. 
תפקיד ענף סייבר ושת"פ הוא הגנה על תשתיות הלחימה המבצעיות ותקינות הרשתות, ומשרתים בהם בין היתר מדריכי סימולטור ובוגרי קורס 'מחשוב'.
מאחר שהיחידה עוסקת בחלקה הגדול במערכות מבצעיות, תהליך המחקר והפיתוח מכיל ניסויי חוף-ים-אוויר והפלגות בכלים השונים, בעיקר בסט"ילים וצוללות.
היחידה כפופה למספן הציוד (מצ"ד), ובראשה עומד קצין בדרגת אלוף-משנה.
מרכזי הפיתוח העיקריים של היחידה: הראשי במחנה החותרים הסמוך לחיפה (בצ"ת), השני במחנה מקלף ברמת גן, וצוותים נוספים בתעשיות הביטחוניות.
היסטוריה

היחידה הוקמה בשנות ה-60 כאחת מהיחידות הסמוכות לממר"ם, ונקראה תחילה "יחידת חיל הים למחשב".
בהמשך שונה שמה לממח"י (מחלקת מחשבים חיל הים).
בשנת 1999 התפצלה ממח"י לשתי יחידות תוכנה: מרכז תקשו"ב (תקשורת, שליטה ובקרה), וממת"ם (מערכות מידע, תהליכים ומחשוב). עם פיצול היחידות הפך אל"ם נתן ברק, שהיה מפקד ממח"י, למפקדה הראשון של תקשו"ב.
"מפת"ח" הוקמה בשנת 2019 כאיחוד של שתי היחידות ובכך חזרו להיות מרכז פיתוח טכנולוגי אחיד בחיל הים. עם איחוד היחידה הועלה סא"ל משה קנזין, שהיה מפקד ממת"ם, לדרגת אל"ם והפך למפקד מפת"ח.
אותות הערכה והצטיינות

בשנת 2022 זכתה היחידה בפרס הרמטכ"ל ליחידות מצטיינות על ידי רא"ל אביב כוכבי
בשנת 2023 זכתה היחידה בפרס ביטחון ישראל
מפקדי היחידה

אל"ם צבי שרון
אל"ם יעקב נוי (נויבירט)
אל"ם ברוך אילון
אל"ם שלמה מרקל
אל"ם ירון צור
אל"ם נתן ברק
אל"ם עודד פישר
אל"ם גיל בן עמי
אל"ם משה קנזין
אל"ם ש'
הערות שוליים

1 2  יוסי הטוני, ‏אל"מ ש' – המנמ"ר החדש של חיל הים, באתר "אנשים ומחשבים", 13 בספטמבר 2023
יחסי בנין–דנמרק

| יחסי בנין–דנמרק |
| --- | --- |
בנין: דנמרק


בנין: דנמרק
שטח (בקילומטר רבוע)
112,622: 43,094
אוכלוסייה
14,550,586: 5,983,727
תמ"ג (במיליוני דולרים)
19,673: 404,199
תמ"ג לנפש (בדולרים)
1,352: 67,550
משטר
דמוקרטיה נשיאותית: מונרכיה חוקתית

יחסי בנין–דנמרק הם יחסי החוץ בין רפובליקת בנין לבין ממלכת דנמרק. בנין מחזיקה שגרירות בקופנהגן (מאז 2005), בעוד שדנמרק אינה מיוצגת בבנין כלל, השגרירות של דנמרק בבורקינה פאסו אמונה על בנין. בשנת 2017, סיוע הפיתוח הדני בבנין הסתכם בסך מעל 236 מיליון כתר דני (36 מיליון דולר אמריקאי). דנמרק היא אחת מתורמות הסיוע הגדולות ביותר בבנין. בשנת 2011, סך ההשקעות הדניות בבנין הסתכמו ב-60 מיליון דולר.
סיוע דני

המטרה העיקרית בסיוע הדני היא הפחתת העוני בבנין. סיוע הפיתוח הדני בבנין החל ב-1969. בין השנים 1969 ל-1992, סיוע הדני התמקד בפיתוח הפרויקטים שעוסקים במים ובחשמל. בשנת 1978, בהכוונת האו"ם, דנמרק ובנין הביעו רצון לחזק את שיתוף הפעולה ואת היחסים הלבביים בין המדינות. במסגרת הגברת היחסים הכלכליים בין המדינות, דנמרק הסכימה להלוות לבנין 50 מיליון כתר דני. בפברואר 1992, דנמרק העניקה לבנין סיוע כספי בשווי 100 מיליון כתר דני.
דנמרק העניקה מספר רב של סיועים שמסתכמים במעל 171 מיליון כתר דני במגזר החקלאות ו-198.5 מיליון כנר דני במגזר החינוך בבנין. סוכנות הפיתוח הדנית הבינלאומית והבנק העולמי סייעו לפיתוח מגזר המנגנון בבנין. ביולי 2011, דנמרק העניקה לבנין סיוע הומניטרי בשווי 300,000 כתר דני עבור אנשים שנפגעו מהשיטפונות במדינה.
יחסי גינאה המשוונית – גרמניה

| יחסי גינאה המשוונית – גרמניה |
| --- | --- |
גינאה המשוונית: גרמניה


גינאה המשוונית: גרמניה
שטח (בקילומטר רבוע)
28,051: 357,022
אוכלוסייה
1,903,986: 84,431,715
תמ"ג (במיליוני דולרים)
12,117: 4,456,081
תמ"ג לנפש (בדולרים)
6,364: 52,777
משטר
רפובליקה, בפועל דיקטטורה: רפובליקה פדרלית

יחסי גינאה המשוונית–גרמניה הם יחסי החוץ בין גינאה המשוונית וגרמניה.
היסטוריה

היחסים המדיניים בין גרמניה לגינאה המשוונית אינם חזקים במיוחד. שגרירות גרמניה במלאבו נפתחה רק בשנת 2010.
שתי המדינות ישבו יחד כחברות לא קבועות במועצת הביטחון של האו"ם בשנת 2019. כבר בספטמבר 2018 נערכה פגישה במהלך האספה הכללית של עצרת האו"ם בניו יורק בין הנשיא אוביאנג ושר החוץ הגרמני מאס.
יחסי סחר

יחסי הסחר הדו צדדיים מתפתחים ברמה צנועה עם מגמה חיובית. גרמניה מייצאת בעיקר משקאות, ציוד ייצור, מכונות ומכוניות, ומייבאת מוצרי נפט וכימיקלים מגינאה המשוונית.
ההוצאות הממשלתיות הגבוהות מאוד על תשתיות ובמגזר הבנייה שהתאפשרו בעקבות תנופת הנפט, פותחות הזדמנויות עסקיות עבור חברות גרמניות, אשר, עם זאת, קשורות לסיכונים ניכרים בסביבה קשה. המיתון המתמשך בשנים האחרונות העיב על האקלים העסקי.
סיוע בפיתוח

סיוע לפיתוח גרמני ניתן עד אמצע שנות התשעים. מאז, גינאה המשוונית לא העפילה לתוכניות אלה בגלל הכנסותיה הגבוהות לנפש. מדי שנה נותנת השגרירות הגרמנית חסות למספר פרויקטים מיקרו בתחומי החקלאות, המגוון הביולוגי, החינוך והבריאות.
מערכות היחסים התרבותיות מבוססות על יוזמות של יחידים או של השגרירות. אין מכון תרבות, וכן אין שיעורי גרמנית בבתי ספר או אוניברסיטאות בגינאה המשוונית. בשנים האחרונות ביצעה שגרירות גרמניה במלאבו פרויקטים תרבותיים ואמצעים לקידום ספורט בשיתוף פעולה עם שותפים אירופיים.
נציגויות דיפלומטיות

גינאה המשוונית מחזיקה בגרמניה שגרירות בברלין.
גרמניה מחזיקה בגינאה המשוונית שגרירות במלאבו.
יופ וסטרוויל

| --- | --- |

 לידה:  25 בינואר 1899 זוטפן, הולנד 
 הוצאה להורג:  11 באוגוסט 1944 (בגיל 45) פיכט, הולנד 
 מדינה:  ממלכת ארצות השפלה 
 מקצוע:  לוחם מחתרת, principal 
 בן או בת זוג:  וילי וסטרוויל 
 מידע חסיד אומות העולם
 פרסים והוקרה:  חסיד אומות העולם (26 בנובמבר 1963) 
 קישורים חיצוניים
 יד ושם:  יופ וסטרוויל
 
טבלת הנצחה ליופ וסטרוויל ב"יער יופ וסטרוויל"
לוח הסבר ב"יער יופ וסטרוויל"
אנדרטת זיכרון ב"יער יופ וסטרוויל", לחברי המחתרת ההולנדית שנספו במלחמת העולם השנייה
העץ שניטע ביד ושם לכבוד חסידי אומות העולם יופ ווילי וסטרוויל
יוהאן חרארד "יופ" וסטרוויל (בהולנדית: Johan Gerard "Joop" Westerweel‏; 25 בינואר 1899 – 11 באוגוסט 1944) היה איש חינוך הולנדי, פציפיסט, ופעיל המחתרת ההולנדית האנטי-נאצית המחתרת החלוצית בהולנד - קבוצת וסטרוויל, שלאחר מותו הוכר כחסיד אומות העולם.
וסטרוויל הנוצרי, שמבית ספרו הדמוקרטי בבילטהובן דאג לשלומם של בני נוער פליטים מגרמניה הנאצית בשנות השלישים, ייסד קבוצת מחתרת "חלוצי-ציוני" בזמן כיבוש הולנד, בה חבריה היהודיים והלא-יהודיים הסתירו והבריחו יהודים מעבר לגבולות הולנד בדרכם לארץ ישראל. הקבוצה כונתה על שמו לאחר רציחתו בידי הגסטפו.
ביוגרפיה

נולד ב-25 בינואר 1899 בעיר ההולנדית זוטפן בשם יוהאן חרארד וסטרוויל והיה אחד מארבעת הילדים של משפחה דתית. הוריו היו חסידי כת דתית קטנה ששאבה השראה מהתנ"ך ומהברית החדשה. כת זו דגלה בקיום של אורח חיים פוריטני.
אביו של יופ שהיה קנאי בדתו הקדיש את כל זמנו למען הקהילה, מה שגרם להזנחת עסקי המשפחה לה היה בית דפוס קטן ולשקיעה בחיי עוני. כבר בהיותו ילד בלט אופיו המרדני של יופ שהתקומם נגד כפייה זו וכנגד הזנחת חיי המשפחה.
יופ נטש את הסמינר הדתי אליו נשלח על ידי הוריו לפני תום הלימודים והוסמך להוראה. בהיותו בן עשרים נישא לראשונה אך הנישואין לא עלו יפה. לאחר מכן נסע לאינדונזיה שהייתה מושבה הולנדית שם קיבל צו גיוס לצבא אך סרב בשל השקפת עולמו הפציפיסטית, נאסר וגורש. פעילות כנגד חוקים שלא היו לפי רוחו המשיכה גם בהולנד שם סירב לשאת תעודת זהות.
בשובו לאמסטרדם הקדיש את מרצו לעבודתו החינוכית, תוך יישום שיטות לימוד מתקדמות כשיטת מונטסורי. בשנת 1932 הצטרף לבית הספר וורקפלץ יחד עם אשתו השנייה וילי. לפני שהגיעו לשם הוחרם כל רכושם מאחר שיופ סירב לשלם מיסים. שכרם היו הארוחות שהיו סועדים עם מנהל בית הספר קייס בוקה [Kees Boeke] הקוויקר. יופ לימד בבית הספר ספרות, מתמטיקה וביולוגיה.
פעולות ההצלה

השקפת עולמו של יופ וסטרוויל עמדה בסתירה גמורה לפעולות הנאצים בגרמניה. פעילותו למען הפליטים וצירופם לבית הספר הייתה חלק מההתנהגות הטבעית כך גם התגייסותו למען הסתרתם והעברתם של חניכי קבוצת לוסטרכט מהולנד לספרד.
פעם אחר פעם ניצל יופ ממאסר, אך הוא לא הפסיק את פעולתו גם לאחר מאסרה של ויל אשתו. אז כבר התחקו הנאצים אחר חברי קבוצת וסטרוויל. יופ סייע בהצלתם של מעל 300 נערים ונערות. חלקם הוסתרו באוטרכט על יד חסידת אומות העולם הטי פאוטה.
לכידתו וההוצאה להורג

יופ נעצר ב-11 במרץ 1944 תוך כדי ניסיון להבריח שתי אחיות יהודיות מקבוצת לוסטרכט את הגבול ליד העיר איינדהובן. מקום זה היה ידוע כמסוכן ביותר עקב תנאי הטופוגרפיה: השטח אפשר לשוטרי הגבול להיות בלתי נראים. כך החלו חמישה חודשים של עינויים וסבל נוראי בשעה שנחקר כדי שיסגיר את שותפיו. יש לציין כי מאחר שהאיש שאת זהותו הבדויה לקח לעצמו היה מבוקש על ידי הגרמנים על עבירות של חבלה ורצח, נאלץ לגלות את זהותו האמיתית. באותו זמן של תנאים וסבל בלתי אנושיים המשיך לעודד את חבריו לדרך. כשהוא מודע לאפשרות שירצח בידי הגרמנים חשב על אפשרויות בריחה אך מזלו בגד בו. בתאריך 11 באוגוסט 1944 הוצא יופ וסטרוויל להורג יחד עם שלושה אחרים כנקמה על התנקשות באיש אס אס. בן ארבעים וחמש היה במותו.
לכידתו וההוצאה להורג > מתוך דברים שנשא בפני הקבוצה הראשונה שהוברחה לספרד

אתם עומדים על סף השחרור, בקרוב תגיעו לארץ החרות ותתגשם שאיפתכם לבנות את ארץ ישראל כמולדת לכל יהודי העולם. אני מאחל לאיש ואיש מכם אושר והצלחה. אך אל לכם לשכוח את חבריכם שנפלו בדרך ובקרבן חייהם סללו לכם את הדרך לחרות. זכרו את שושו וקורט הנימאן וכל החברים שנתנו נפשם על הצלת חבריהם. זכרו את סבל העולם ובנו את ארצכם כך שתהיה לכל היושב בה מקור של חופש וזכות קיום ולא תדעו עוד מלחמה. לכולכם אני מאחל מעבר מוצלח לחיי חרות ואושר.
הנצחת יופ וסטרוויל בישראל ובהולנד

במרץ 1947 הוחל בנטיעת יער על שם יופ וסטרוויל בין קיבוץ דליה לקיבוץ גלעד. במקום - חניון לפיקניק וטבלות הנצחה ליופ וסטרוויל ולשאר חברי המחתרת ההולנדית שנספו במלחמת העולם השנייה. באמסטרדם פועל בית ספר יסודי הקרוי על שמו. המלחין דדי צור כתב יצירה סימפונית לזכרו.
מרתה, בתו של וסטרוויל, הגיעה לישראל, נישאה לישראלי וקבעה את חייה בישראל. היא הקימה משפחה ולה 3 בנות ו-6 נכדים.
לקריאה נוספת

יוסף מכמן, יופ וסטרוויל, האנציקלופדיה של השואה, כרך ב', עמ' 429
ברכה חבס, אורו הגנוז/ חייו ומותו של יופ וסטרוויל, הוצאת הקיבוץ המאוחד